
ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่  สจ.  ๒๓/๒๕๖๙
เรื่อง  การคำนวณราคาเสนอขายหลักทรัพย์และการกำหนดราคาตลาด
เพื่อการพิจารณาการเสนอขายหุ้นที่ออกใหม่ในราคาต่ำ
(ฉบับที่  ๒)


โดยที่เป็นการสมควรกำหนดหลักเกณฑ์เพิ่มเติมเกี่ยวกับการกำหนดราคาตลาดเพื่อการพิจารณาการเสนอขายหุ้นที่ออกใหม่ในราคาต่ำของบริษัทจดทะเบียนในตลาดหลักทรัพย์ไลฟ์เอ็กซ์เช้นจ์
ในประกาศเกี่ยวกับการออกและเสนอขายหลักทรัพย์ต่อกรรมการหรือพนักงาน  และการขออนุญาตและการอนุญาตให้เสนอขายหุ้นกู้แปลงสภาพที่ออกใหม่ต่อบุคคลในวงจำกัด  สำนักงานออกประกาศไว้  ดังต่อไปนี้
ข้อ	๑	ให้เพิ่มบทนิยามคำว่า  “บริษัทในไลฟ์เอ็กซ์เช้นจ์”  ต่อจากบทนิยามคำว่า  
“หุ้นรองรับ”  ในข้อ  ๑  แห่งประกาศสำนักงานคณะกรรมการกำกับหลักทรัพย์และตลาดหลักทรัพย์  
ที่  สจ.  ๔๖/๒๕๖๕  เรื่อง  การคำนวณราคาเสนอขายหลักทรัพย์และการกำหนดราคาตลาดเพื่อการพิจารณาการเสนอขายหุ้นที่ออกใหม่ในราคาต่ำ  ลงวันที่  ๒๘  ธันวาคม  พ.ศ.  ๒๕๖๕  
““บริษัทในไลฟ์เอ็กซ์เช้นจ์”  หมายความว่า  บริษัทมหาชนจำกัดที่มีหุ้นเป็นหลักทรัพย์จดทะเบียนในตลาดหลักทรัพย์แห่งประเทศไทย  ซึ่งตลาดหลักทรัพย์แห่งประเทศไทยกำหนดให้มีการซื้อขายหุ้นของบริษัทในตลาดหลักทรัพย์ไลฟ์เอ็กซ์เช้นจ์”
ข้อ	๒	ให้ยกเลิกความในข้อ  ๔  แห่งประกาศสำนักงานคณะกรรมการกำกับหลักทรัพย์
และตลาดหลักทรัพย์  ที่  สจ.  ๔๖/๒๕๖๕  เรื่อง  การคำนวณราคาเสนอขายหลักทรัพย์และการกำหนด
ราคาตลาดเพื่อการพิจารณาการเสนอขายหุ้นที่ออกใหม่ในราคาต่ำ  ลงวันที่  ๒๘  ธันวาคม  พ.ศ.  ๒๕๖๕  
และให้ใช้ความต่อไปนี้แทน
“ข้อ	๔	ในการกำหนดราคาตลาดของหุ้น  ให้ใช้ราคาหรือมูลค่า  ดังต่อไปนี้
(๑)	กรณีหุ้นของบริษัทในไลฟ์เอ็กซ์เช้นจ์  ให้ใช้มูลค่าที่สูงกว่าระหว่างมูลค่าดังนี้  
(ก)	ราคาถัวเฉลี่ยถ่วงน้ำหนัก 
(ข)	มูลค่าทางบัญชี  (book  value) 
(๒)	กรณีหุ้นของบริษัทอื่นนอกจาก  (๑)  ให้ใช้ราคาถัวเฉลี่ยถ่วงน้ำหนักก่อน  เว้นแต่ในกรณี
ที่มีเหตุให้ไม่สามารถคำนวณราคาถัวเฉลี่ยถ่วงน้ำหนัก  หรือในกรณีที่พิจารณาสภาพคล่องของการซื้อขายหลักทรัพย์แล้วมีเหตุอันสมควรเชื่อได้ว่าราคาถัวเฉลี่ยถ่วงน้ำหนักไม่เหมาะสมที่จะใช้เป็นราคาตลาด  
ให้ใช้ราคาดังนี้  ตามลำดับ
(ก)	ราคา  Book  Building
(ข)	ราคายุติธรรม  กรณีมีเหตุให้ไม่สามารถใช้ราคาตาม  (ก)”
ข้อ	๓	ประกาศนี้ให้ใช้บังคับตั้งแต่วันที่  ๑  พฤศจิกายน  พ.ศ.  ๒๕๖๙  เป็นต้นไป
ประกาศ  ณ  วันที่  ๑๒  ตุลาคม  พ.ศ.  ๒๕๖๙

